Broj: 711-I-527-P-199-20/21-03-19

Zagreb, 26. veljače 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15. i 98/19. u daljnjem tekstu: ZSSI), **povodom vlastitih saznanja o mogućem sukobu interesa dužnosnika Marka Milanovića Litre, zastupnika u Hrvatskom saboru,** na 117. sjednici, održanoj dana 26. veljače 2021.g. donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Marka Milanovića Litre, zastupnika u Hrvatskom saboru, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja funkcije direktora u trgovačkom društvu MML Design Factory j.d.o.o. , kao i zbog moguće povrede članka 16. stavka 1. ZSSI-a, koja proizlazi iz propusta prijenosa upravljačkih prava na temelju udjela u vlasništvu navedenih trgovačkog društava.**
2. **Poziva se dužnosnik Marko Milanović Litre da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka i ostale navode iz obrazloženja ove odluke.**

Obrazloženje

Dana 20. kolovoza 2020.g. dužnosnik je podnio izvješće o imovinskom stanju dužnosnika, povodom stupanja na dužnost zastupnika u Hrvatskom saboru.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu odredbi ZSSI-a. Uvidom u Registar dužnosnika Povjerenstvo je utvrdilo da je Marko Milanović Litre zastupnik u Hrvatskom saboru od 22. srpnja 2020.g. Slijedom navedenog, Marko Milanović Litre je povodom obnašanja navedene dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava.

Člankom 16. stavkom 1. ZSSI-a propisano je da će dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ovog Zakona ili posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Člankom 22. ZSSI-a propisano je da provjera podataka iz podnesenih izvješća dužnosnika o imovinskom stanju može biti prethodna (administrativna) provjera i redovita provjera.

Člankom 23. ZSSI-a propisano je da prethodna administrativna) provjera uključuje: provjeru statusa podnositelja izvješća o imovinskom stanju u smislu postojanja obveze podnošenja izvješća iz članka 8. i 9. ovog Zakona, provjeru je li dužnosnik u zakonskom roku podnio izvješće, provjeru je li izvješće o imovinskom stanju potpisano od dužnosnika i provjeru pravilnog i potpunog ispunjavanja obrasca izvješća o imovinskom stanju od strane dužnosnika. Stavkom 2. istog članka ZSSI-a propisano je da se prethodna (administrativna) provjera vrši za svako podneseno izvješće o imovinskom stanju dužnosnika, odmah po zaprimanju istoga, na početku mandata, kod svake bitne promjene imovinskog stanja te na kraju mandata, a prije unosa podataka u Registar dužnosnika i njihove objave na internetskim stranicama Povjerenstva.

Povodom prethodne provjere izvješća o imovinskom stanju dužnosnika podnesenog 20. kolovoza 2020.g. povodom stupanja na dužnost zastupnika u Hrvatskom saboru, Povjerenstvo je utvrdilo da je dužnosnik u navedenom izvješću prijavio 100% poslovnih udjela u trgovačkom društvu MML Design Factory j.d.o.o. te da nije izvršio prijenos upravljačkih prava.

Povjerenstvo je potom uvidom u podatke sudskog registra Trgovačkog suda u Zagrebu utvrdilo da je pod matičnim brojem subjekta: 081119833, OIB: 60733705860 upisano trgovačko društvo MML Design Factory j.d.o.o. Dužnosnik Marko Milanović Litre upisan je kao osnivač/član i direktor navedenog trgovačkog društva. Usporedbom OIB-a Marka Milanovića Litre upisanog u Sudski registar Trgovačkog suda u Zagrebu i OIB-a dužnosnika Marka Milanovića Litre navedenog u podnesenom izvješću o imovinskom stanju dužnosnika utvrđeno je da je riječ o istoj osobi.

S obzirom da iz prikupljenih podatka i dokumentacije proizlazi da je dužnosnik istovremeno uz obnašanje dužnosti zastupnika u Hrvatskom saboru obavljao i funkciju direktora trgovačkog društva MML Design Factory j.d.o.o., Povjerenstvo je steklo saznanja koja upućuju na moguću povredu odredbe članka 14. stavka 1. ZSSI-a.

Povjerenstvo je također utvrdilo da dužnosnik Marko Milanović Litre ima 100% udio u vlasništvu predmetnog trgovačkog društva, odnosno da je dužnosnik u izvješću o imovinskom stanju naveo kako upravljačka prava nisu prenesena na drugu osobu. Isto tako, dužnosnik Povjerenstvu nije dostavio ugovor o prijenosu upravljačkih prava na temelju udjela u vlasništvu navedenog trgovačkog društva, što upućuje na moguću povredu članka 16. stavka 1. ZSSI-a.

Sukladno odredbi članka 39. stavka 3. ZSSI-a, poziva se dužnosnik da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz obrazloženja ove odluke te da Povjerenstvu dostavi svu relevantnu dokumentaciju kojom raspolaže.

Slijedom navedenog, Povjerenstvo je donijelo odluku kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Marko Milanović Litre, elektronička dostava

2. Objava na internetskoj stranici Povjerenstva

3. Pismohrana